b"\n_START_ARTICLE_\nContent Management System\n_START_PARAGRAPH_\nEt Content Management System (CMS) er et stykke software til at organisere og lette samarbejdet med at oprette dokumenter og anden information og hvorigennem enkeltpersoner eller grupper kan h\xc3\xa5ndtere en m\xc3\xa6ngde elektronisk indhold, for eksempel dokumenter, filer og billeder. Content management systemer er et system der er en del af begrebet Information management. CMS bruges ogs\xc3\xa5 til opbevaring og single sourcing af et firmas dokumenter best\xc3\xa5ende af, men ikke begr\xc3\xa6nset til, manualer, salgsguides, tekniske manualer osv.\n_START_SECTION_\nBeskrivelse\n_START_PARAGRAPH_\nEt Content management system er sommetider en webapplikation til h\xc3\xa5ndtering af hjemmesider og deres indhold. Via en webserver udgives systemets websider p\xc3\xa5 internettet eller en intranet-side._NEWLINE_Et CMS best\xc3\xa5r af en r\xc3\xa6kke komponenter til styring af f.eks. roller, rettigheder, indholdsskabeloner og arbejdsgange, der kan tilpasses efter behov. Et CMS kan udvikles som et standardsystem eller specielt fremstilles til konkrete behov. Projektledelse af CMS-projekter kr\xc3\xa6ver tv\xc3\xa6rfaglige kompetencer, da det involverer b\xc3\xa5de strategiske, kommunikationsfaglige og tekniske udfordringer._NEWLINE_Det f\xc3\xb8rste danske CMS blev udviklet under navnet DIMS (Dansk Internet Medie System) af multikunstneren Peter Wendelboe i 1995 som en platform, hvor udlandsdanskere kunne holde kontakt med hinanden og fremvise tekster, fotos lydfiler og videoer om danskernes liv under fremmede himmelstr\xc3\xb8g. I 1996 fik systemet navneforandring til SmartCMS og blev gjort offentligt tilg\xc3\xa6ngeligt p\xc3\xa5 flere sprog.\n_START_SECTION_\nWeb Content Management\n_START_PARAGRAPH_\nEn speciel afart af CMS er Web Content Management (WCM) som fokuserer p\xc3\xa5 et online indhold p\xc3\xa5 en f\xc3\xa6lles hjemmeside p\xc3\xa5 internettet eller et intranet.  _NEWLINE_WCM'er udvikles i bl.a. ASP, .NET, PHP, Java, Perl og Python.  _NEWLINE_Fordelen ved web content management systemer er, at man i de fleste kan redigere indholdet fra et vilk\xc3\xa5rligt sted ved hj\xc3\xa6lp af en almindelig webbrowser, som f.eks. Internet Explorer, Mozilla, Firefox og Opera, uden at skulle anvende et designprogram til at udforme siderne i, og uden at skulle kopiere de f\xc3\xa6rdige sider med FTP til serveren.  Desuden beh\xc3\xb8ver man normalt ikke at have programmeringserfaring, da indholdet er adskilt fra pr\xc3\xa6sentationen.  I nogle tilf\xc3\xa6lde er det dog en fordel at kunne lidt HTML.\n_START_SECTION_\nS\xc3\xb8gemaskineoptimeret CMS\n_START_PARAGRAPH_\nEt s\xc3\xb8gemaskineoptimeret CMS er et Content Management System der er opbygget med fokus p\xc3\xa5 s\xc3\xb8gemaskineoptimering._NEWLINE_De mest element\xc3\xa6re ting er at systemet navngiver eller muligg\xc3\xb8r navngivning af titler, overskrifter og links. Gode muligheder for MetaTags og billedbeskrivelser er ogs\xc3\xa5 fundamentalt. Content Management Systemets tilg\xc3\xa6ngelighed over for s\xc3\xb8gemaskinerne er den anden hj\xc3\xb8rnesten. Alt skal v\xc3\xa6re l\xc3\xa6sevenligt og indekserbart. Strenge Layoutregels\xc3\xa6t som W3C er ikke s\xc3\xa5 vigtige som en korrekt formattering. Og et godt system underbygger en s\xc3\xa5dan formattering. _NEWLINE_CMS-versioner som benytter menunavigation via Javascript eller flash er generelt meget d\xc3\xa5rligt indekserbare og vil rangere d\xc3\xa5rligt i s\xc3\xb8gemaskinernes resultater. Der er udviklet b\xc3\xa5de danske og udenlandske s\xc3\xb8gemaskineoptimerede CMS-systemer."